text: শিশুকে যৌন নিপীড়নে ফুফার বিরুদ্ধে মামলা | NTV Online
  ২৮ অক্টোবর, ২০২০, ১৮:০০
  আপডেট: ২৮ অক্টোবর, ২০২০, ১৮:০০
  শিশুকে যৌন নিপীড়নে ফুফার বিরুদ্ধে মামলা
  দিনাজপুরের ঘোড়াঘাট থানা ভবন। ছবি : সংগৃহীত
  দিনাজপুরের ঘোড়াঘাট উপজেলায় আপন ফুফার হাতে ছয় বছরের এক শিশু যৌন নিপীড়নের শিকার হয়েছে বলে অভিযোগ পাওয়া গেছে। এ ঘটনায় ওই শিশুর মা বাদী হয়ে ঘোড়াঘাট থানায় একটি মামলা করেছেন।
  মামলা বিবরণে জানা যায়, ওই শিশুকে তার দাদা-দাদির কাছে রেখে মা ঢাকার একটি গার্মেন্টসে চাকরি করেন। গত শুক্রবার রাতে শিশুটির ফুফা আতোয়ার মিয়া (৩৫) তাদের বাড়িতে বেড়াতে আসেন। রাতে শিশুকন্যা মিম তার ফুফা আতোয়ার মিয়ার সঙ্গে একই বিছানায় ঘুমিয়ে পড়ে। রাতে আতোয়ার তার যৌন লালসা মেটাতে ওই শিশুকে বিভিন্নভাবে যৌন নিপীড়ন করেন। পরে রাতেই শিশুটি কৌশলে বাইরে গিয়ে তার দাদা-দাদিকে এবং সকালে ফোন করে তার মাকে পুরো ঘটনা জানায়। এর পরই তার মা ঢাকা থেকে বাড়িতে এসে পারিবারিকভাবে ঘটনাটি নিশ্চিত হয়ে ঘোড়াঘাট থানায় একটি মামলা করেন।
  আসামি আতোয়ার মিয়া গাইবান্ধা জেলার গোবিন্দগঞ্জ উপজেলার ভেলামারী কৌচা গ্রামের বাসিন্দা।
  মামলার তদন্তকারী কর্মকর্তা ঘোড়াঘাট থানার উপপরিদর্শক (এসআই) আব্দুস সোবাহান বলেন, 'ওই শিশু ও তার পরিবারের কাছে পুরো ঘটনা শুনেছি। প্রাথমিক তদন্তে ঘটনার সত্যতা পাওয়া গেছে। স্থানীয়রা জানিয়েছে অভিযুক্ত আতোয়ার জ্বিনের বাদশা চক্রের অন্যতম সদস্য। তাঁর নামে পার্শ্ববর্তী থানায় প্রতারণা করে অর্থ আত্মসাতের মামলাও রয়েছে। ঘটনার পর পরই তিনি গা-ঢাকা দিয়েছেন। তাঁকে গ্রেপ্তারে আমরা চেষ্টা চালাচ্ছি।'
  বিষয়টি নিশ্চিত করে ঘোড়াঘাট থানার ভারপ্রাপ্ত কর্মকর্তা (ওসি) আজিম উদ্দিন বলেন, 'শিশুটির মা বাদী হয়ে থানায় মামলা করেছেন। আমরা ঘটনার প্রাথমিক তদন্ত করেছি। ঘটনার সঙ্গে জড়িত আসামিকে গ্রেপ্তারে আমাদের চেষ্টা অব্যাহত রয়েছে।'